IVL สื่อข้อมูลแบบใหม่
อดรู้สึกแปลกใจไม่ได้..เมื่ออยู่ ๆ “อาลก โลเฮีย” ประธานเจ้าหน้าที่บริหารกลุ่มบริษัท อินโดรามา เวนเจอร์ส จำกัด (มหาชน) หรือ IVL ก็ลุกขึ้นมาร่อนสารถึงผู้ถือหุ้นผ่าน SETSMART ของตลาดหลักทรัพย์ฯ
4 ก.พ. 2562

สำนักข่าวรัชดา
อดรู้สึกแปลกใจไม่ได้..เมื่ออยู่ ๆ “อาลก โลเฮีย” ประธานเจ้าหน้าที่บริหารกลุ่มบริษัท อินโดรามา เวนเจอร์ส จำกัด (มหาชน) หรือ IVL ก็ลุกขึ้นมาร่อนสารถึงผู้ถือหุ้นผ่าน SETSMART ของตลาดหลักทรัพย์ฯ
อ่านเนื้อหา…พอจับใจความได้ว่า…เป็นการตอกย้ำถึงความสำเร็จช่วงที่ผ่านมาและทิศทางการดำเนินธุรกิจต่อจากนี้ ซึ่งไม่ใช่เรื่องแปลกอะไร !!
แต่สิ่งที่สะดุดตา คือ ถ้อยคำและภาษาที่ใช้สื่อสาร บอกเลยว่า มันดูลิเก๊..ลิเก !!
โดยเฉพาะประโยคที่ว่า..“ฉันไม่สามารถเปลี่ยนทิศทางของลมได้…แต่ฉันสามารถปรับใบเรือให้ไปถึงปลายทางของฉันได้เสมอ” (จิมมี่ ดีน)
แหม๊.!! ถ้าไม่บอกว่าเป็นสารจากท่านประธานเจ้าหน้าที่บริหารกลุ่ม IVL ก็คงหลงเข้าใจผิดคิดว่า…เป็นบทละครพื้นบ้านที่ดูทุกเช้าวันเสาร์-อาทิตย์ทางช่อง 7 เสียอีก !!
ปกติการแจ้งข่าวสารของบริษัทจดทะเบียนจะใช้ภาษาทางการ แต่สารจาก “อาลก โลเฮีย” ฉบับนี้ ใช้สำบัดสำนวนที่แตกต่างไปจากการแจ้งตลาดหลักทรัพย์ฯ ทั่ว ๆ ไป
จึงถือเป็นการสร้างปรากฏการณ์ใหม่ให้กับวงการตลาดทุนเลยก็ว่าได้
ส่วนเป้าหมายของการส่งสารจาก “อาลก โลเฮีย” ถึงผู้ถือหุ้น IVL ฉบับนี้ มองได้ 2 ประเด็น
ประเด็นแรก ต้องการสื่อถึงทิศทางและนโยบายที่ IVL จะเดินในปี 2562 นี้
แน่นอนว่า…ยังรุกธุรกิจ PET รวมถึงเส้นใยโพลีเอสเตอร์ โดยใช้กลยุทธ์การซื้อกิจการทั่วโลกอย่างต่อเนื่อง หลังจากเมื่อปี 2561 มีดีลซื้อกิจการทั่วโลกถึง 12 ดีล
ส่วนอีกประเด็น (ไม่แน่…อาจเป็นเป้าหมายหลักของการออกสารฉบับนี้) คือ ต้องการสร้างความเชื่อมั่นให้กับนักลงทุน หลังจากก่อนหน้านี้ราคาหุ้น IVL ร่วงหนัก เคยยืนที่ระดับ 59-60 บาท ก็ไหลรูดมาต่ำกว่า 50 บาท
สาเหตุน่าจะมาจากการที่นักวิเคราะห์หลายสำนักฟันธงตรงกันว่า กำไร  IVL ไตรมาส 4/2561 จะลดลงเมื่อเทียบกับช่วงเดียวกันปีก่อน และไตรมาสก่อน
ส่งผลให้นักลงทุนแตกตื่น ทิ้งหุ้น IVL กันจ้าละหวั่น !! ราคาเลยร่วงแบบไม่มีเบรกอย่างที่เห็น…
ต้องยอมรับว่า…ที่ผ่านมา IVL เติบโตมาด้วยกลยุทธ์ไล่ซื้อกิจการจากทั่วโลก ข้อได้เปรียบคือ มักได้ของดี…ราคาถูก .!? 
ส่งผลให้  IVL ก้าวขึ้นสู่ผู้นำกลุ่มผลิตภัณฑ์ PET รายใหญ่ของโลกได้ภายในระยะไม่นาน !!
แต่อีกมุมที่น่าคิด…และยังหาคำตอบไม่ได้คือ..“ถ้าธุรกิจดีจริง…ทำไมเจ้าของเดิมถึงขายออก”..!?
ขณะที่อีกคำถามสำคัญ คือ ธุรกิจ PET จะเป็นธงรบสร้างรายได้และกำไรให้กับ IVL ได้อีกนานแค่ไหน ??
ในเมื่อเทรนด์โลกหันมาใส่ใจเรื่องสิ่งแวดล้อมมากขึ้น !!
นั่นเท่ากับว่า PET อาจได้รับความนิยมลดลงเรื่อย ๆ (แม้ปัจจุบันจะมีธุรกิจรีไซเคิล PET เข้ามาเสริมก็ตาม)
นี่อาจเป็นความเสี่ยงอีกอย่างหนึ่ง ที่นักลงทุนมองเห็น…และเริ่มถอยห่างจากหุ้น IVL
ก็หวังว่า…สารจาก “อาลก โลเฮีย” ฉบับนี้ จะมีน้ำหนักเพียงพอที่ช่วยเรียกความเชื่อมั่นของนักลงทุนให้กลับมาได้ไม่มากก็น้อย
อย่างที่ “อาลก โลเฮีย” ทิ้งท้ายไว้ว่า…
“การเรียนรู้และการสร้างนวัตกรรมเป็นสิ่งที่ต้องทำควบคู่ไปพร้อมกัน หากยึดมั่นในความสำเร็จที่เกิดขึ้นเมื่อวานก็จะทำให้เราหยุดนิ่งต่อการพัฒนาในวันข้างหน้า” (William Pollard)
ไม่อย่างนั้นท่านประธานเจ้าหน้าที่บริหารกลุ่ม IVL คงเหนื่อยเปล่า…!?
…อิ อิ อิ…